Document ID: 32014R0718

IZVEDBENA UREDBA KOMISIJE (EU) št. 718/2014
z dne 27. junija 2014
o spremembi Uredbe (ES) št. 669/2009 o izvajanju Uredbe (ES) št. 882/2004 Evropskega parlamenta in Sveta glede poostrenega uradnega nadzora pri uvozu nekatere krme in nekaterih živil neživalskega izvora
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), ter zlasti člena 53(1) Uredbe,
ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (2), ter zlasti člena 15(5) in člena 63(1) Uredbe,
ob upoštevanju naslednjega:
(1)
Uredba Komisije (ES) št. 669/2009 (3) določa pravila za poostreni uradni nadzor, ki ga je treba izvajati pri uvozu krme in živil neživalskega izvora iz seznama v Prilogi I k Uredbi (v nadaljnjem besedilu: seznam) na vstopnih točkah na območja iz Priloge I k Uredbi (ES) št. 882/2004.
(2)
V členu 2 Uredbe (ES) št. 669/2009 je določeno, da je treba seznam redno pregledovati, najmanj štirikrat letno, pri čemer je treba upoštevati vsaj vire informacij iz navedenega člena.
(3)
Pojav in pomen nedavnih incidentov v zvezi z živili, ki so bili sporočeni prek sistema hitrega obveščanja za živila in krmo, ugotovitve revizij Urada za prehrano in veterinarstvo v tretjih državah ter četrtletna poročila o pošiljkah krme in živil neživalskega izvora, ki jih države članice Komisiji predložijo v skladu s členom 15 Uredbe (ES) št. 669/2009, kažejo na to, da bi bilo treba seznam spremeniti.
(4)
Ustrezni viri informacij, zlasti za pošiljke namiznega grozdja iz Peruja in suhih marelic iz Turčije, navajajo pojav novih tveganj, zaradi katerih je potrebna uvedba poostrenega uradnega nadzora. Zato bi bilo treba v seznam vključiti vnose za navedene pošiljke.
(5)
Poleg tega bi bilo treba seznam spremeniti tako, da se črtajo vnosi za blago, za katero razpoložljive informacije kažejo na splošno zadovoljivo stopnjo skladnosti z ustreznimi varnostnimi zahtevami, ki jih določa zakonodaja Unije, in za katero poostren uradni nadzor zato ni več upravičen. Na podlagi tega bi bilo treba vnos na seznamu za curry iz Indije črtati.
(6)
Seznam bi bilo prav tako treba spremeniti tako, da se poveča pogostnost uradnega nadzora blaga, za katerega isti viri informacij kažejo na višjo stopnjo neskladnosti z ustrezno zakonodajo Unije, zato je treba zanj uvesti poostren uradni nadzor. Vnos na seznamu za Brassica oleracea iz Kitajske bi bilo zato treba ustrezno spremeniti.
(7)
Za zagotovitev skladnosti in jasnosti je primerno nadomestiti Prilogo I k Uredbi (ES) št. 669/2009.
(8)
V členu 19 Uredbe (ES) št. 669/2009 je določeno prehodno obdobje petih let od začetka veljavnosti navedene uredbe, v katerem se lahko minimalne zahteve za določene vstopne točke postopno izvajajo. V skladu s tem morajo imeti pristojni organi v državah članicah možnost, da v navedenem prehodnem obdobju izvajajo potrebne identifikacijske in fizične preglede tudi na mejnih kontrolnih točkah, ki niso določene vstopne točke. V navedenih primerih morajo takšne mejne kontrolne točke izpolnjevati minimalne zahteve za določene vstopne točke iz navedene uredbe. To prehodno obdobje se bo izteklo 14. avgusta 2014.
(9)
Več držav članic je Komisiji sporočilo, da se še vedno soočajo s praktičnimi težavami pri uporabi minimalnih zahtev za določene vstopne točke. Poleg tega po sprejetju predloga uredbe Evropskega parlamenta in Sveta o izvajanju uradnega nadzora in drugih uradnih dejavnosti (4) s strani Komisije trenutno poteka pregled določb, ki se uporabljajo za določene vstopne točke in mejni nadzor na splošno. To lahko privede do spremembe zahtev, ki se uporabljajo za določene vstopne točke in mejni nadzor na splošno. Do rezultatov tega pregleda je primerno podaljšati prehodno obdobje iz člena 19 Uredbe (ES) št. 669/2009 za dodatno obdobje petih let, da bi omogočili nemoten začetek veljavnosti novih zahtev, ki bi lahko izhajale iz tega pregleda.
(10)
Uredbo (ES) št. 669/2009 bi bilo zato treba ustrezno spremeniti -
(11)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Uredba (ES) št. 669/2009 se spremeni:
1.
odstavek 1 člena 19 se nadomesti z naslednjim:
„1. V desetih letih po začetku veljavnosti te uredbe se lahko, kadar na določeni vstopni točki ni prostorov, potrebnih za izvedbo identifikacijskih in fizičnih pregledov iz člena 8(1)(b), navedeni pregledi izvedejo na drugi mejni kontrolni točki v isti državi članici, ki jo za navedeni namen pooblasti pristojni organ, preden se pošiljke prijavijo za sprostitev v prosti pretok, če zadevna mejna kontrolna točka izpolnjuje minimalne zahteve iz člena 4.“;
2.
Priloga I k Uredbi (ES) št. 669/2009 se nadomesti s Prilogo k tej uredbi.
Člen 2
Ta uredba začne veljati dan po objavi v Uradnem listu Evropske unije.
Uporablja se od 1. julija 2014.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. junija 2014

Labels: 17
5
0
3
6